भदोही में एक कुएं से आ रहीं अजीब आवाजें, हो रहा कंपन्न, प्रशासन ने खाली कराए आस-पास के घर  
गांव में डर का माहौल
भारी बारिश के बाद से ही आ रही आवाजें
कुएं के पास प्रशासन ने की बैरिकेडिंग
भदोही के पिपरी गांव से एक अजीबोगरीब घटना सामने आई है. यहां एक पक्के कुएं की तलहटी में तेज आवाज़ के साथ लगातार कम्पन हो रहा है. इसके बाद से ही यहां के लोग दहशत में है.  बड़ी संख्या में लोग गांव से पलायन भी कर रहे हैं. वहीं प्रशासन ने आसपास के लोगों से एहतियातन घर खाली करने के लिए कहा है और कुएं के पास बैरिकेडिंग कर दी है. पिपरी गांव के प्रधान राम नरेश यादव के मुताबिक गांव के सार्वजनिक कुएं में बनी गहरी सुरंग देख पूरे गांव में डर का माहौल है. प्रधान के मुताबिक पिछले दिनों की भारी बारिश के बाद पिछले चार दिनों से कुएं के अंदर से तेज़ आवाज़ के साथ आसपास भूकंप की तरह कंपन्न होने लगा है.
गांव के निवासी मनीष मौर्या के मुताबिक इस खौफ की वजह से बड़ी संख्या में लोग गांव छोड़कर सुरक्षित जगहों पर चले गये हैं. भदोही के तहसीलदार बी. डी. गुप्ता ने रविवार को बताया कि कुएं के आसपास के लोगों को एहतियातन घर खाली करने को कहा गया है. इसके साथ कुएं के पास बैरिकेडिंग कर दी गई है. उन्होंने बताया कि कुएं के अंदर खाली बनी सुरंग जैसी जगह पर पानी दिख रहा है. वह कितनी दूर तक है इसका अंदाज़ा लगाना मुश्किल है. जब तक वह सुरंग पूरी तरह से बैठ नहीं जाती तब तक कुछ किया नहीं जा सकता. प्रशासन के पास इसके लिए कोई बजट भी नहीं है.